མདོར་ན་ཕྱི་ཚུལ་ལ་མ་ལྟོས་པར་ནང་རྟོགས་ཡོན་ཏན་གྱི་གཏེར་མཛོད་དུ་གྱུར་བའི་སྦས་པའི་རྣལ་འབྱོར་བ་ཁོང་དང་ཁོང་ལྟ་བུ་ནི་དུས་རབས་ཉི་ཤུ་བའི་ནང་ཡས་མས་ལ་བོད་ཡུལ་འདིར་ཧ་ཅང་མང་པོ་བཞུགས་ཚུལ་ནི།ད་ལྟ་དགོང་ཁའི་ཉི་མ་བཞིན་ནུབ་ལ་ཉེ་བའི་རྒས་སོང་ཚོས་རང་རང་གི་མི་ཚེའི་ལམ་བུ་ཀྱག་ཀྱོག་ལ་ཕྱི་མིག་འཕེན་པའི་ཁ་བརྡ་རྡབ་རྡིབ་དཔེ་རྨི་ལམ་རྨིས་པའི་གཏམ་ལྟ་བུ་དག་གི་ཁྲོད་ནས་ཧ་གོ་ཐུབ་པ་ནང་བཞིན་ཡིན་ཡང་།སྐབས་ཐོག་དུས་བབས་དང་ཉམས་འགྲོགས་སོགས་ཀྱི་དབང་གིས་ཁོང་རྣམ་པ་རིན་པོ་ཆེ་ཡིན་པའི་ནོར་ཉམས་མ་ལོན་ཏེ།མཛད་པ་དང་རྣམ་ཐར་དག་ལ་དོ་སྣང་མ་ཐུབ་པར་ལོ་རྒྱུས་དུས་རབས་དང་ལྷན་དུ་ཡལ་སོང་བ་ནི།ད་ཆ་ཞིབ་འདང་རེ་བརྒྱབས་ན་ཅི་འདྲའི་གྱོང་རེ་ཆེ་སྙམ་བྱུང་།དེར་རྟེན་གུ་ར་བླ་མ་དབང་ཁོ་ཚང་གི་རྣམ་ཐར་གྱི་ས་བོན་འཚོལ་བའི་གཞི་འདི་ཡང་ལོ་ན་ཆུང་བའི་དུས་སུ།རྩེ་བ་ཐུབ་འཇིགས་ཟེར་བའི་གླིང་སྒྲུང་ལ་དགའ་མཁན་ཞིག་ཡོད་པའི་ངག་ནས་གུ་ར་བླ་མ་ཁོང་ཉིད་གླིང་གི་དཔའ་བརྟུལ་སྣང་ཆུང་གཡུ་སྟག་གི་སྐྱེ་མཐར་གྲགས་ཚུལ་དང་།ཁོང་གིས་ཨ་གྲག་གཟི་རྫོང་ཕབ་པའི་སྐོར་བཤད་པ་ཐོས་པའི་ཤུགས་རྐྱེན་གྱིས་བླ་མ་འདིའི་རྣམ་ཐར་ཞིག་མཇལ་འདུན་གྱིས་ཡུན་རིང་འདས་ཀྱང་།བླ་མའི་རྣམ་ཐར་ལྟ་ཅི་ཐ་ན་སྐུ་འཁྲུངས་འདས་ཀྱི་ལོ་ཚིགས་ཙམ་ཡང་གསལ་བོ་ཞིག་བཤད་མཁན་དཀའ་བས་རང་གིས་ཕལ་བའི་ངག་ནས་ཐོས་པའི་སྐད་ཆ་བཤད་ཕྱོགས་མཐུན་པ་རྣམས་ཐོ་ཙམ་བཀོད་པ་ཡིན།འདི་ཙམ་གྱིས་སྐུལ་ལྕག་ལམ་རྐྱེན་ལ་རྟེན་ཏེ་ཡུལ་གྲོགས་སྤྱི་དང་ལྷག་པར་གུ་ར་བླ་མའི་རྣམ་ཐར་དང་འབྲེལ་ཡོད་ཀྱི་རྒྱུ་ཆ་དངོས་མཐོང་ཐོས་གསུམ་དང་སོ་སོའི་བཤད་རྒྱུན་ལ་རྒྱུས་མངའ་ཡོད་མཁན་རྣམ་པས་དོ་སྣང་མཛད་དེ།མི་རིང་བར་གུ་ར་བླ་མ་དབང་ཁོའི་རྣམ་ཐར་ཇི་བཞིན་པ་ཞིག་འཁྱོངས་བར་རེ་བ་བྱེད་པ་ཡིན་ཞེས་སྨིན་དབུས་སྤྲང་པོ་དེས་མེ་སྤྲེལ་ཟླ་ཚེས་ལའོ།།